
A hipermarketek árazási problémája

A dolgozat célja a hipermarketek jóléti hatásának mikro szintű vizsgálata, ahol a dolgozat arra keresi a választ, hogy a maximális termelői profit mellett hogyan alakul a hipermarketek árazása a kisebb élelmiszer-kiskereskedési egységekhez képest. A hipermarketek két fő megkülönböztető jegyének a fogyasztóktól vett távolságot és a választékkínálatot tekinthetjük, így az elemzés is ezekre a szempontokra koncentrál.
Az elemzés térbeli termékdifferenciálási modellt alkalmaz, amelyet a választékkínálat paraméterével bővít ki. Az első modellspecifikációban a vállalat iránti keresletet a közömbös fogyasztó elhelyezkedése jelöli ki. A modellben két típusú vállalat van, akik egy koordináta rendszer mentén a 0,0 és 1,1 pontokban helyezkednek el, ahol az előbbi a közérteket, míg az utóbbi a hipermarketek jelöli. A másik két modelltípusban a hipermarketek árazását vizsgáló alapvető elméleti cikk (Bliss, 1988) alapján került felírásra a keresleti függvény a választék paraméterével kibővítve, ahol az utolsó modelltípusban a választék a termékcsoportok választékát jelöli. A dolgozat eredménye, hogy a többi kiskereskedelmi egységhez képest vett nagyobb térbeli távolság az áruház által alkalmazott árrés növekedését jelenti, míg a nagyobb ízlésbeli távolság csökkenti az árrést, így a hipermarketek fogyasztói jólétre gyakorolt hatása a változók eredőjétől függ.



